ราคาทองปิดลบจากแรงเทขายทำกำไร
สัญญาทองคำตลาดนิวยอร์กปิดร่วงลงเมื่อคืนนี้วันศุกร์ที่ผ่านมา (17 มิ.ย.) เนื่องจากนักลงทุนเทขายทำกำไรหลังจากสัญญาทองคำพุ่งขึ้นติดต่อกันหลายวันก่อนหน้านี้
20 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค. ร่วงลง 3.60 ดอลลาร์ หรือ 0.28% ปิด (17 มิ.ย.) ที่ระดับ 1,294.80 ดอลลาร์/ออนซ์ ขณะที่ทั้งสัปดาห์ราคาทองปรับตัวขึ้น 1.48%, สัญญาโลหะเงินส่งมอบเดือนก.ค. ลดลง 19.60 เซนต์ หรือ 1.11% ปิดที่ 17.411 ดอลลาร์/ออนซ์, สัญญาพลาตินัมส่งมอบเดือนก.ค. ร่วง 12.20 ดอลลาร์ หรือ 1.25% ปิดที่ 966.10 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 5.30 ดอลลาร์ หรือ 1% ปิดที่ 529.65 ดอลลาร์/ออนซ์
นอกจากนี้ นักลงทุนยังลดการถือครองทองคำซึ่งเป็นสินทรัพย์ปลอดภัย เนื่องจากคลายความวิตกเรื่องอังกฤษอาจถอนตัวออกจากสหภาพยุโรป (Brexit) โดยมองว่าจะมีคะแนนสงสารไหลเข้าสู่กลุ่มที่ต้องการอยู่กับสหภาพยุโรปต่อไป หลังจากที่นางโจ ค็อกซ์ สมาชิกสภานิติบัญญัติสังกัดพรรคแรงงานอังกฤษ ผู้สนับสนุนให้สหราชอาณาจักรยังคงอยู่ในสหภาพยุโรป ได้ถูกยิงเสียชีวิต